入则孝

《弟子规》 · 李毓秀

父母呼，应勿缓。父母命，行勿懒。父母教，须敬听。父母责，须顺承。

冬则温，夏则凊。晨则省，昏则定。出必告，反必面。居有常，业无变。

事虽小，勿擅为。苟擅为，子道亏。物虽小，勿私藏。苟私藏，亲心伤。

亲所好，力为具。亲所恶，谨为去。身有伤，贻亲忧。德有伤，贻亲羞。

亲爱我，孝何难。亲憎我，孝方贤。亲有过，谏使更。怡吾色，柔吾声。

谏不入，悦复谏。号泣随，挞无怨。亲有疾，药先尝。昼夜侍，不离床。

丧三年，常悲咽。居处变，酒肉绝。丧尽礼，祭尽诚。事死者，如事生。